ΓΡΑΠΤΗ ΕΡΩΤΗΣΗ P-3462/96 υποβολή: Georg Jarzembowski (PPE) προς την Επιτροπή (29 Νοεμβρίου 1996)

Θέμα: Διαφορετικός χειρισμός των διατάξεων περί εισαγωγής που αποβαίνει σε βάρος των πολιτών της Ένωσης

Τον Σεπτέμβριο 1996 ένας γερμανός πολίτης ταξίδεψε αεροπορικώς προς την Ευρωπαϊκή Ένωση, μεταβαίνοντας από τη Μπαγκόγκ στο Αμβούργο, με ενδιάμεση πτήση από το αεροδρόμιο του Άμστερνταμ. Μετέφερε δε για την επιστημονική του συλλογή ορισμένα φυτά. Κατά την αναχώρησή του από γερμανικό αερολιμένα είχε ήδη απευθυνθεί στις γερμανικές τελωνειακές αρχές για να ελέγξει τη δυνατότητα εισαγωγής των φυτών αυτών κατ' εφαρμογήν της Σύμβασης της Ουάσιγκτον για την Προστασία των Ειδών και του είχε γνωστοποιηθεί ότι επιτρεπόταν η εισαγωγή των εν λόγω φυτών. Ωστόσο, στο αεροδρόμιο του Άμστερνταμ πληροφορήθηκε ότι στις Κάτω Χώρες απαγορευόταν η εισαγωγή ορχιδέων, οι οποίες και κατασχέθηκαν και κινήθηκε εναντίον του διαδικασία (βλέπε επιβεβαίωση κατάσχεσης αριθ. 01915 της τελωνειακής υπηρεσίας του αεροδρομίου Shiphol της 22.09.1996 καθώς και επιστολή της 10.10.1996 με αριθμό παραπομπής 1.5.1.2.96.30.5380). Θα μπορούσαν να αναφερθούν πολλά και διάφορα σχετικά με τη μεταχείριση του πολίτη αυτού, που αγνοούσε τις ισχύουσες διατάξεις εισαγωγής στις Κάτω Χώρες, από τους υπαλλήλους της ολλανδικής τελωνειακής υπηρεσίας. Ερωτώ, συνεπώς, την Επιτροπή:

1. Δεν πιστεύει η Επιτροπή ότι μετά την ολοκλήρωση της ευρωπαϊκής εσωτερικής αγοράς θα πρέπει επιτέλους να εναρμονιστούν οι ισχύουσες διαφορετικές διατάξεις περί εισαγωγής και ο τρόπος ερμηνείας τους, και αν τούτο συμβαίνει, πότε αναμένεται ότι θα επιτευχθεί ο στόχος αυτός;

2. Δεν πιστεύει επίσης η Επιτροπή ότι έως ότου εναρμονιστούν οι εν λόγω διατάξεις θα πρέπει να ενημερώνονται οι πολίτες για τις διαφορές που εξακολουθούν να υπάρχουν;

3. Τί μέτρα πρόκειται να λάβει η Ευρωπαϊκή Επιτροπή για να διασφαλίσει ότι ο πολίτης της Ένωσης, τα συμφέροντα του οποίου θίγονται στην περίπτωση αυτή, καθηγητής Η.Η.Σ., θα επανακτήσει τις ορχιδέες που του έχουν κατάσχει οι ολλανδικές αρχές και ότι δεν θα συνεχιστεί πλέον η εναντίον του διαδικασία που έχουν κινήσει οι τελωνειακές αρχές, αλλά αντίθετα θα αποζημιωθεί σχετικά;

Απάντηση της κας Bjerregaard εξ ονόματος της Επιτροπής (16 Δεκεμβρίου 1996)

Βάσει του κανονισμού του Συμβουλίου (ΕΟΚ) αριθ. 3626/82 ((ΕΕ αριθ. L 384 της 31.12.1982. )), η εισαγωγή ορχιδέας απαιτεί την επίδειξη αδείας, ή - στην περίπτωση ειδών εγγεγραμμένων στο Προσάρτημα ΙΙ της Σύμβασης για το διεθνές εμπόριο ειδών της άγριας πανίδας και χλωρίδας που απειλούνται με εξαφάνιση - πιστοποιητικού, το οποίο χρησιμοποιείται ιδιαίτερα από τη Γερμανία.

1. Στις 9 Δεκεμβρίου 1996 το Συμβούλιο θέσπισε ένα νέο - συνολικό - κανονισμό, ο οποίος δεν προβλέπει την ανωτέρω επιλογή, αλλά θα υπαγάγει όλες τις εισαγωγές των εμπλεκόμενων ειδών σε άδεια εισαγωγής, αρχής γενομένης από 1ης Ιουνίου 1997.

2. Ναι, η Επιτροπή θα εγκαινιάσει, από κοινού με το Παγκόσμιο Ταμείο για την Φύση (WWF) και την Traffic Europe, μία ευρεία ενημερωτική εκστρατεία κατά τη θέσπιση του νέου κανονισμού. Ο τρέχων κανονισμός ισχύει από 1ης Ιανουαρίου 1984 και οι διατάξεις του είναι γνωστές σε όλους όσους ασχολούνται επαγγελματικά με τις εισαγωγές και εξαγωγές αντιπροσώπων ειδών της άγριας πανίδας και χλωρίδας.

3. Η Επιτροπή δεν είναι σε θέση να προβεί στις προτεινόμενες ενέργειες, δεδομένου ότι οι ολλανδικές αρχές ασχολήθηκαν με την συγκεκριμένη εισαγωγή, σύμφωνα με την κοινοτική νομοθεσία.